**Соттардың Қазақстан Республикасының экологиялық заңнамасын азаматтық iстер бойынша қолдануының кейбiр мәселелерi туралы**

Қазақстан Республикасы Жоғарғы Сотының 2016 жылғы 25 қарашадағы № 8 Нормативтiк қаулысы

"Егемен Қазақстан" 08.11.2016 ж., № 236 (28964); "Казахстанская правда" от 08.11.2016 г. № 236 (28362)

      Соттардың Қазақстан Республикасының экологиялық заңнамасын азаматтық iстер бойынша бiркелкi қолдануын қамтамасыз ету мақсатында Қазақстан Республикасы Жоғарғы Сотының жалпы отырысы **қаулы етедi:**  
      1. Экологиялық заңнама Қазақстан Республикасының Конституциясына негiзделедi және Қазақстан Республикасының Экологиялық кодексiнен (бұдан әрi – ЭК), «Халық денсаулығы және денсаулық сақтау жүйесi туралы», Жер, Орман және Су Кодекстерiнен, «Халықтың радиациялық қауiпсiздiгi туралы» 1998 жылғы 23 сәуiрдегi № 219-I (бұдан әрi – Радиациялық қауiпсiздiк туралы заң), «Сәулет, қала құрылысы және құрылыс қызметi туралы» 2001 жылғы 16 шiлдедегi № 242-II, «Жануарлар дүниесiн қорғау, олардың өсiмiн молайту және пайдалану туралы» 2004 жылғы 9 шiлдедегi № 593-II (бұдан әрi – Жануарлар дүниесiн қорғау туралы заң), «Ерекше қорғалатын табиғи аумақтар туралы» 2006 жылғы 7 шiлдедегi № 175-III (бұдан әрi – Ерекше қорғалатын аумақтар туралы заң), «Жер қойнауы және жер қойнауын пайдалану туралы» 2010 жылғы 24 маусымдағы № 291-IV (бұдан әрi – Жер қойнауы туралы заң) Қазақстан Республикасының Заңдарынан және өзге де нормативтiк құқықтық актiлерден тұрады.  
      2. ЭК-нiң нормалары қоршаған ортаны қорғау саласындағы қатынастарды реттейтiн халықаралық шарттардың, сондай-ақ Қазақстан Республикасының өзге де заңдарының нормаларына қайшы келген жағдайда, ЭК-нiң қолдану қағидалары 2-бабының 2 және 3-тармақтарында көзделген. Экологиялық заңнама табиғат объектiлерiн күзету, молайту, пайдалану, қорғау және адамның өмiрi мен денсаулығын қорғау жөнiндегi қатынастарды реттейдi. Қоршаған ортаны қорғау ұғымы ЭК-нiң 1-бабының 46) тармақшасында берiлген.  
      ЭК-де реттелмеген бөлiгiнде шаруашылық қызметте пайдаланылмайтын ерекше қорғалатын табиғи аумақтардың жер қойнауын, суын, ормандарын және өзге де табиғи ресурстарын, Қазақстан Республикасы Үкiметiнiң 2012 жылғы 2 маусымдағы № 734 қаулысымен бекiтiлген Қазақстан Республикасының Қызыл кiтабын жүргiзу қағидаларына енгiзiлген жануарлар мен өсiмдiктердi қорғау және пайдалану мәселелерi жануарлар дүниесiн қорғау туралы, ерекше қорғалатын аумақтар туралы, жер қойнауы туралы заңдармен, басқа да арнайы заңдарымен, нормативтiк құқықтық актiлерiмен реттеледi.  
      3. Қазақстан Республикасында табиғи ресурстар жалпы не арнайы табиғат пайдалануында болуы мүмкiн (ЭК-нiң 10-бабы). Табиғат пайдалану құқығы объектiсi деп табиғи түрде оқшауланған (жергiлiктi жерде оның шекараларын белгiлеу арқылы, «заттай») табиғи ресурстардың жеке белгiлi бiр бөлiктерiн (жер учаскесi, су объектiсi, орман қорының учаскесi және тағы басқа) түсiнген жөн.  
      Жалпы табиғатты пайдалану кезiнде халық өмiрлiк қажеттi сұраныстарды қанағаттандыру үшiн, экологиялық заңнамада көзделген шектеулердi қоспағанда, табиғи ресурстарды оқшауланған пайдалануға берместен қоршаған орта объектiлерiн тұрақты және өтеусiз негiзде пайдалануды жүзеге асыруға құқылы.  
      Арнайы табиғат пайдаланудың анықтамасы ЭК-нiң 10-бабының 4-тармағында қамтылған. Шаруашылық және өзге де қызмет түрлерiн жүргiзу процесiнде қоршаған ортаға эмиссияларды табиғат пайдаланушылар ЭК-да және өзге де заңнамалық актiлерiнде белгiленген тәртiппен арнайы рұқсаттар негiзiнде және ақылы шарттармен жүзеге асырады. Сонымен, қоршаған ортаға эмиссиялар үшiн төлемақы табиғи ресурстардың жекелеген түрлерiн пайдаланғаны үшiн мiндеттi төлемдер сияқты Қазақстан Республикасының салық заңнамасында белгiленедi (ЭК-нiң 101-бабының 1-тармағы, 102-бабы).  
      4. Табиғат пайдаланушылардың, олардың түрлерiнiң анықтамалары ЭК-нiң 1-бабының 71) тармақшасында және 11-бабында, қоршаған ортаға эмиссиялар ЭК-нiң 1-бабының 43) тармақшасында қамтылған.  
      Қоршаған ортаға эмиссияларға белгiленген лимиттер, яғни белгiлi бiр мерзiмге және объектiнiң санатына қарай қоршаған ортаны қорғау саласындағы уәкiлеттi орган не облыстардың, республикалық маңызы бар қалалардың, астананың жергiлiктi атқарушы органдары белгiлейтiн қоршаған ортаға эмиссиялардың нормативтiк көлемi шегiнде жол берiледi.  
      Нәтижесiнде қоршаған ортаға эмиссияларға жол берiлетiн шаруашылық және өзге де қызметтi жүзеге асыратын табиғат пайдаланушылар ЭК-нiң 69-бабының 1-тармағында көзделген жағдайларды қоспағанда, эмиссиялардың нақты түрлерiн жүзеге асыруға арнайы табиғат пайдалануға арналған лицензияны және (немесе) экологиялық рұқсатты не кешендi экологиялық рұқсатты алуға мiндеттi, оларды қоршаған ортаны қорғау саласындағы уәкiлеттi мемлекеттiк орган не облыстардың, республикалық маңызы бар қалалардың және астананың жергiлiктi атқарушы органдары ұсынған өтiнiш негiзiнде бередi (ЭК-нiң 12-бабының 3-тармағы, 20, 68, 69 және 79-баптары). Шаруашылық және өзге де қызметтi қоршаған ортаға эмиссияларға экологиялық рұқсатсыз (кешендi экологиялық рұқсатсыз) жүзеге асыру не мұндай рұқсатты уақтылы ресiмдемеу экологиялық заңнамада көзделген жауаптылыққа әкеледi және шаруашылық және өзге қызметтi тоқтата тұру не қоршаған ортаны ластау көзi болып табылатын объектiнi пайдалануды тоқтата тұру үшiн негiз болып табылады.  
      5. Рұқсат табиғат пайдаланушының қоршаған ортаға эмиссияларға құқығын куәландыратын, өзi және ол жүргiзiп отырған шаруашылық және өзге де қызмет туралы мәлiметтердi, рұқсаттың қолданылу мерзiмiн, табиғат пайдалану шарттарын, сондай-ақ рұқсаттың қолданылуы кезеңiне арналған қоршаған ортаны қорғау жөнiндегi iс-шаралар жоспарын қамтитын құжаттар жиынтығын бiлдiредi (ЭК-нiң 1-бабының 98) тармақшасы, 70-бабы).  
      Кешендi экологиялық рұқсат табиғат пайдаланушының экологиялық заңнамада белгiленген ең үздiк қолжетiмдi технологияларды енгiзу және эмиссиялардың техникалық үлестiк нормативтерiн сақтау шартымен қоршаған ортаға эмиссияларды жүзеге асыруына құқығын куәландыратын бiрыңғай құжат болып табылады.  
      Қоршаған ортаға эмиссияларға рұқсаттар (кешендi рұқсаттар) өндiрiс объектiлерiнiң санаттарына және қызмет түрлерiне қарай белгiлi бiр мерзiмге не мерзiмсiз және қолданыстағы рұқсатта көрсетiлген табиғат пайдаланудың қолданылатын технологиялары мен шарттары өзгергенге дейiн берiледi (ЭК-нiң 76, 79-баптары).  
      Заңда қоршаған ортаға жүктеменi арттыруға әкеп соқтырмайтын, табиғат пайдаланушының атауын немесе ұйымдық-құқықтық нысанын өзгерткен, ол қайта ұйымдастырылған жағдайларда қоршаған ортаға эмиссияларға рұқсатты қайта ресiмдеуге бiр ай мерзiм көзделген (ЭК-нiң 78-бабының 1-тармағы). Қоршаған ортаға эмиссияларға рұқсатты үшiншi тұлға қоршаған орта объектiлерiн пайдалануға құқықты сатып алған кезде қайта ресiмдеу осы шарттарға сәйкес жүзеге асырылады.  
      Табиғат пайдаланушының эмиссияларға рұқсатты қайта ресiмдеу жөнiндегi мiндеттердi орындамауы қоршаған ортаға эмиссияларды заңсыз жүзеге асыру деп санаған жөн.  
      Табиғат пайдаланушыны қоршаған ортаға эмиссияларға рұқсаттан айыру сот тәртiбiмен ғана жүзеге асырылуы мүмкiн.  
      6. ЭК-нiң 12-бабының 1 және 2-тармақтарына сәйкес табиғи ресурстарды пайдалану (алып қою) және қоршаған ортаны қорғау саласындағы жекелеген қызмет түрлерiн қоршаған ортаға эмиссияларсыз жүзеге асыру экологиялық рұқсатты талап етпейдi және лицензиялар немесе рұқсаттар, Үкiметтiң немесе жергiлiктi атқарушы органдардың табиғи ресурстарды заңдарда белгiленген тәртiппен беру туралы шешiмдерi не заңнамалық актiлерде белгiленген тәртiппен жасалатын табиғат пайдалануға арналған шарттар (келiсiмшарттар) негiзiнде, арнайы табиғат пайдалану құқығы шеңберiнде жүзеге асырылады.  
      7. Қоршаған ортаны ластау ұғымы ЭК-нiң 1-бабы 48) тармақшасында берiлген.  
      Қоршаған ортаны ластаудың түрлерi мыналар болып табылады: химиялық, механикалық (бiтелiп қалу), биологиялық және радиоактивтi (жұқтыру), табиғи (радиациялық, акустикалық немесе электромагниттiк сәулелену, дiрiл және өзге де зиянды физикалық әсер ету).  
      Экологиялық заңнаманы қолданған кезде қоршаған орта сапасының рұқсат етiлген нормативтерiнен асатын не тiптi олардан аспаса да, бiрақ кейiннен оған елеулi зиян келтiрген ластау заңды маңызы бар болып табылатындығын ескерген жөн. Қоршаған ортаның жекелеген объектiлерiн ластаудың нақтыланған ұғымдары заңнамада қамтылған.  
      Қоршаған орта сапасының нормативтерi деп қоршаған орта жағдайының және табиғи ресурстардың адамның өмiрi мен денсаулығы үшiн қолайлы жағдайын сипаттайтын көрсеткiштерi түсiндiрiледi.  
      Қоршаған ортаны ластаудың негiзгi түрлерi мыналар болып табылады:  
      қоршаған ортаны қорғау саласында белгiленген нормалар мен қағидаларды бұза отырып жүзеге асырылатын шаруашылық және өзге қызмет;  
      авариялар, апаттар мен дүлей зiлзалалар;  
      қалдықтарды елдiң аумағына орналастыру.  
      Қоршаған ортаға зиянды заттардың эмиссиялары жүретiн объектiлер ластау көздерi болады.  
      Iстердiң осы санатын қараған кезде сол немесе өзге жабдық (аппарат, қондырғы, агрегат) өзiнiң арналуын, технологиялық сипаттамаларын және орындайтын жұмысын, табиғи габариттерiн және басқа да көрсеткiштердi негiзге ала отырып, ластаушы заттар эмиссиялары көздерiнiң қай түрiне (жылжымалы немесе стационарлық) жататындығын анықтау қажет. Сонымен, ЭК-нiң 1-бабының 65-3) тармақшасына ұқсас осы қондырғыны алып жүретiн көлiк құралына құрылымдық тұрғыдан бекiтiлген бұрғылау қондырғысы жылжымалы көздерге жатпайды, себебi қондырғының тiкелей жұмыс процесi (бұрғылау) көлiк құралы тоқтаған кезде, яғни стационарлық жағдайда жүредi.  
      8. Экологиялық құқық бұзушылыққа экологиялық заңнаманы бұзатын және қоршаған ортаға, адамның денсаулығы мен өмiрiне, жеке және (немесе) заңды тұлғалардың, заңды тұлғаны құрмастан дара кәсiпкерлердiң мүлкiне, мемлекетке зиян келтiретiн не мұндай келтiрудiң нақты қатерiн тудыратын әрекет (әрекетсiздiк) жататындығы түсiндiрiлсiн.  
      Қоғам мен табиғаттың өзара iс-қимылы саласындағы қоғамдық қатынастар, табиғат пайдалану саласындағы басқарушылық қатынастар, қоршаған ортаны жойылудан, жұтаңданудан, бүлiнуден, ластанудан және өзге де зиянды әсерден қорғау объектiлерi ретiндегi табиғи ресурстарға меншiк құқығының және өзге де құқықтардың қатынасы, соған орай туындайтын және осы құқықтық қатынастар субъектiлерiнiң қызметi жүзеге асырылатын қоршаған орта және онымен табиғи өзара байланыста болатын оның жекелеген компонеттерi, сондай-ақ адамның өмiрi мен денсаулығы, жеке және (немесе) заңды тұлғалардың, заңды тұлғаны құрмастан дара кәсiпкерлердiң мүлкi, мемлекеттiк мүдделер экологиялық құқық бұзушылық объектiлерi болып табылады.  
      9. Кез келген жеке және заңды тұлғалар: мемлекеттiк және мемлекеттiк емес, резиденттер мен резидент еместер ластау субъектiлерi (зиян келтiрушiлер) деп танылуы мүмкiн.  
      Қоршаған ортаға, азаматтардың өмiрi мен денсаулығына, жеке және (немесе) заңды тұлғалардың, заңды тұлғаны құрмастан дара кәсiпкерлердiң немесе мемлекеттiң мүлкiне экологиялық заңнаманы бұзу салдарынан зиян келтiрген жеке және заңды тұлғалар Қазақстан Республикасы Азаматтық кодексi (бұдан әрi – АК) 917-бабының 2-тармағына сәйкес зиян өздерiнiң кiнәсiнен келтiрiлмеген жағдайларды қоспағанда, келтiрiлген зиянды өтеуге мiндеттi.  
      10. Экологиялық заңнаманы бұзу мүлiктiк (азаматтық-құқықтық), әкiмшiлiк, қылмыстық жауаптылыққа әкеп соғады.  
      ЭК-нiң 321-бабының 2-тармағына сәйкес қоршаған ортаға, азаматтардың өмiрi мен денсаулығына, жеке және (немесе) заңды тұлғалардың, заңды тұлғаны құрмастан дара кәсiпкерлердiң, мемлекеттiң мүлкiне:  
      табиғи ресурстарды жою және бүлдiру, оның iшiнде келiсiлмеген дүркiн-дүркiн шығарындылар мен төгiндiлер, өндiрiс пен тұтыну қалдықтарын орналастыру;  
      табиғи ресурстарды заңсыз және ұтымсыз пайдалану;  
      өз бетiнше эмиссиялар;  
      қоршаған ортаға нормативтен тыс эмиссиялар салдарынан келтiрiлген залал өтелуге тиiс.  
      ЭК-нiң 1-бабының 42) тармақшасына сәйкес қоршаған ортаға келтiрiлетiн залал деп табиғи ресурстардың жұтаңдануы мен сарқылуын немесе тiрi организмдердiң қырылуын туындатқан немесе туындататындай етiп қоршаған ортаны ластау немесе табиғи ресурстарды белгiленген нормативтерден, оның iшiнде тиiстi түрде ресiмделген рұқсат болмаған кезде артық алу не қоршаған ортаның табиғи жай-күйiн бұзу түсiнiледi.  
      Қалдықтарды нормативтен тыс орналастыру, ластаушы заттарды, қалдықтарды және ағын сулардың төгiндiлерiн орналастыру үшiн жабдықталған және арналған объектiлерге нормативтен тыс төгу жағдайлары, сондай-ақ химиялық заттардың түсуi немесе ағын сулардың жерүстiн, жер қойнауын және жерасты суларын ластауды болдырмайтын қорғаныс құрылыстарымен шектелген өндiрiстiк алаңдарға ағу жағдайлары қоршаған ортаға залал ретiнде қарастырылмайды. Iлеспе газды қайта өңдеудi дамыту бағдарламаларынан, сондай-ақ жобалық құжаттамадан және қоршаған ортаға эмиссиялардың нормативтерi жобаларынан, оның iшiнде табиғат пайдаланушы мемлекеттiк экологиялық сараптамаға (бұдан әрi – МЭС) берген және зиянды заттардың рұқсат берiлген санынан және шектi рұқсат етiлген эмиссиялардың нормативтерiнен асып түсуге әкелмейтiн газ жағу сценарийлерiнiң және (немесе) кестелерiнiң өзгеру жағдайлары өз бетiнше және нормативтен тыс эмиссияларға жатпайды (ЭК-нiң 321-бабының 7, 8 және 9-тармақтары).  
      «Мiндеттi экологиялық сақтандыру туралы» 2005 жылғы 13 желтоқсандағы № 93-III Қазақстан Республикасы Заңының (бұдан әрi – Экологиялық сақтандыру туралы заң) 7-бабы 1-тармағының талаптарына сәйкес шаруашылық және өзге де қызметтiң экологиялық қауiптi түрлерiн жүзеге асыратын жеке және (немесе) заңды тұлғалар, заңды тұлғаны құрмастан дара кәсiпкерлер өз қызметiн мiндеттi экологиялық сақтандыру шартын жасаспай жүзеге асыруға құқылы емес. Мұндай заңды тұлға бiреуден көп болған кезде, көрсетiлген шарт объектiнiң барлық иелерiн сақтандырылушылар ретiнде сақтандыру полисiнде мiндеттi түрде көрсете отырып, олардың кез келген бiреуiмен жасалады.  
      11. Соттардың табиғи ресурстарды жою және бүлдiру және табиғи ресурстарды заңсыз және ұтымсыз пайдалану ұғымдарын былайша түсiнгенi жөн:  
      табиғи ресурстарды жою және бүлдiру – қоғамдық-қатерлi салдардың қауiптiлiк дәрежесiн ескере отырып, бұл олардың өздерiнiң ерекше шаруашылық, тауар, ландшафты-рекреациялық және экожүйелiк (суды реттейтiн, топырақты қорғайтын, климат құрайтын және басқалары) құндылықтарын толық жоғалтуы, оларды қалпына келтiру мүмкiн емес немесе жердi рекультивациялау, ағаш егу, түбiн тазарту және басқа да жұмыстар жүргiзудi талап етедi не оның топырақты үстiңгi ластанудан жоспарлау және шалғындандыру жөнiндегi жұмыстарды жүргiзу арқылы қалпына келтiруге не табиғи ресурстың өзiн өзi қалпына келуiне жол берiлетiн олардың өздерiнiң ерекше құндылығын iшiнара жоғалтуы;  
      табиғи ресурстарды заңсыз және ұтымсыз пайдалану – ЭК-нiң 12-бабында белгiленген тәртiппен алынатын арнайы табиғат пайдалануға арналған рұқсатсыз, шартсыз (келiсiмшартсыз), жер учаскесiн (келiсiмшарт аумағын) пайдалану немесе иелену құқығына арналған актiсiз, ағаш кесу билетiнсiз немесе қосалқы орман пайдалану ордерiнсiз жасалған; не рұқсат етiлген арнайы табиғат пайдалану, бiрақ салақтық және технологиялық деңгейiнiң төмендiгi салдарынан табиғи ресурстардың ерекше құндылығын азайтуға әкелген әрекет.  
      Нормативтен тыс эмиссиялар және өз бетiнше эмиссиялар анықтамалары тиiсiнше ЭК-нiң 1-бабының 56-1) және 61-1) тармақшаларында бар. Бұл ретте инструментальдық, талдамалық немесе есеп айырысу әдiстерiмен мемлекеттiк бақылау барысында анықталған және ведомстволық және өндiрiстiк бақылауда тiркелмеген ластаушы заттардың шығарындыларының, төгулерiнiң және оларды орналастырудың белгiленген лимиттерiнен асып кетуiнен болған қоршаған ортаға эмиссиялар да қоршаған ортаға өз бетiнше эмиссия болып табылады.  
      Қоршаған ортаны авариялық ластау ұғымы ЭК-нiң 1-бабының 49) тармақшасында, Экологиялық сақтандыру туралы заңның 1-бабының 2) тармақшасында берiлген.  
      12. Қоршаған ортаға келтiрiлген зиянның өтелуi туралы талап қоюлар уәждi болуы керек, материалдық және процестiк құқық нормаларына сiлтемелердi, шынайы залалдың дәлелдемелерi мен кiнәлi адам мен келтiрiлген залал арасындағы құқыққа қарсы әрекеттер (әрекетсiздiк) арасындағы себептiк-тергеу байланыстарын қамтуға тиiс.  
      Соттар зиянды салдарлар басталғандығы туралы куәландыратын мән-жайларды нақтылауға тиiс. Атап айтқанда, қоршаған ортаны ластау немесе табиғи ресурстардың жұтаңдануына және сарқылуына немесе тiрi организмдердiң жойылуына әкелген белгiленген нормативтерден артық табиғи ресурстарды алып қою орын алған-алмағандығын. Сол сияқты жасалған экологиялық құқық бұзушылықтың өзге де мән-жайларын белгiлеуге шаралар қолдану қажет.  
      13. Жалпы қағида бойынша кiнә қоршаған ортаға зиян келтiргенi үшiн мүлiктiк жауаптылыққа тартуға негiз болып табылады (АК-нiң 917-бабының 1-тармағы).  
      Жекелеген жағдайларда қоршаған ортаға келтiрiлген зиян үшiн жауаптылықты зиян келтiрушiнiң кiнәсiнiң бар-жоғына қарамастан жүктеуге жол берiледi. Сонымен теңiзде мұнай операцияларын жүзеге асыратын жер қойнауын пайдаланушы теңiздi ластаған жағдайда, егер зиян еңсерiлмес күштiң салдарынан немесе жәбiрленушiнiң пиғылы салдарынан болғандығын дәлелдей алмаса, кiнәсiнiң бар-жоқтығына қарамастан жауапты болады (Жер қойнауы туралы заңның 93-бабының 4-тармағы).  
      Сол сияқты АК-нiң 931-бабының 1-тармағына, ЭК-нiң 321-бабының 5-тармағына сәйкес қызметi қоршаған ортаға жоғары қауiптiлiкпен байланысты жеке және (немесе) заңды тұлғалар, заңды тұлғаны құрмастан дара кәсiпкерлер, егер зиянның еңсерiлмейтiн күш немесе жәбiрленушiнiң терiс пиғылы салдарынан туындағанын дәлелдей алмаса, келтiрiлген залалды олардың кiнәсiнiң бар-жоқтығына қарамастан өтейдi.  
      Егер жауаптылығы мiндеттi экологиялық сақтандыруға жататын сақтанушы қызметi үшiншi тұлғаларға зиян келтiру қауiптiлiгiне байланысты объект иесi ретiнде сақтандырылса, онда мiндеттi экологиялық сақтандыру шарты қоршаған ортаға зиян келтiргенi үшiн азаматтық-құқықтық жауаптылықты сақтандыру бөлiгiнде жасалады (Экологиялық сақтандыру туралы заңның 1-бабының 2-тармағы).  
      Жеке немесе заңды тұлғаның, заңды тұлғаны құрмастан дара кәсiпкердiң қызметiнiң қоршаған орта үшiн қауiптiлiгiнiң жоғары болатындығын-болмайтындығын сот экологиялық заңнаманың ережелерiн, оның iшiнде «Шаруашылық және өзге де қызметтiң экологиялық қауiптi түрлерiнiң тiзбесiн бекiту туралы» Қазақстан Республикасы Энергетика министрiнiң 2015 жылғы 21 қаңтардағы № 27 бұйрығының ережелерiн ескере отырып шешедi.  
      14. Бiрнеше адам бiрлесiп қоршаған ортаға зиян келтiрген кезде АК-нiң 932-бабына сәйкес оларға ортақ жауаптылық жүктеледi. Талап қоюшының өтiнiшi бойынша кiнәлi адамдарға, егер өндiрiп алудың мұндай тәртiбi қоршаған ортаны қорғау мүдделерiне сәйкес келсе, келтiрiлген зиянды тиiмдi және толық өтеудi қамтамасыз етсе, үлестiк жауаптылық жүктеуге болады.  
      Сот кiнәлi адамдарға үлестiк жауаптылықты жүктей отырып, олардың әрқайсысының кiнәлiлiк дәрежесiн ескеруге тиiс. Әрбiр зиян келтiрушiнiң кiнәсiнiң дәрежесiн анықтау мүмкiн болмаған жағдайда жауаптылық мөлшерi үлестердiң теңдiгiн ескере отырып белгiленедi. Бiрнеше адам экологиялық құқықты бұзған кезде келтiрiлген зиян үшiн ортақ, не үлестiк жауаптылықты жүктеуге көрсетiлген адамдардың бiрлесiп қатысқаны анықталған эпизодтар бойынша ғана рұқсат етiледi.  
      Сот АК-нiң 935-бабының 5-тармағына сәйкес зиян келтiрушiнiң мүлiктiк жағдайын және зиянды заңды тұлға, заңды тұлғаны құрмастан дара кәсiпкер келтiрген не жеке тұлғаның қасақана әрекеттерiмен келген жағдайларды қоспағанда, зиянды өтеу мөлшерiн азайтуды назарға алуға құқылы.  
      15. Қоршаған ортаны қорғау саласындағы уәкiлеттi орган және қоршаған ортаны қорғау, табиғи ресурстарды қорғау, олардың өсiмiн молайту және пайдалану саласындағы арнайы уәкiлеттiк берiлген мемлекеттiк органдар, олардың аумақтық бөлiмшелерi, өзiнiң құзыретi шегiнде мемлекеттiк органдар, жеке немесе заңды тұлғалар, заңды тұлға құрмастан дара кәсiпкерлер, прокурорлар өздерiнiң өкiлеттiктерi шегiнде қоршаған ортаға келтiрiлген залалды өтеу, сондай-ақ жеке немесе заңды тұлғалардың қоршаған ортаға, адамның өмiрi мен денсаулығына терiс әсер ететiн шаруашылық және өзге де қызметiн шектеу, тоқтата тұру және тоқтату туралы iстер бойынша талап қоюшы болуы мүмкiн.  
      Жеке тұлғалар сотқа экологиялық заңнаманың бұзылуы салдарынан өздерiнiң өмiрi мен денсаулығына, мүлкiне келтiрiлген зиянды өтеу туралы талаптар, кәсiпорындарды, құрылыстар мен өзге де экологиялық қауiптi объектiлердi орналастыру, салу, реконструкциялау және пайдалануға беру туралы шешiмдердiң күшiн жою туралы, сондай-ақ жеке немесе заңды тұлғалардың, заңды тұлғаны құрмастан дара кәсiпкердiң қоршаған ортаға, адамның өмiрi мен денсаулығына терiс әсер ететiн шаруашылық және өзге де қызметiн шектеу және тоқтату туралы талаптар қоюға құқылы (ЭК-нiң 13-бабы).  
      Қоғамдық бiрлестiктердiң ЭК-нiң 14-бабына сәйкес жеке немесе заңды тұлғалардың, заңды тұлғаны құрмастан дара кәсiпкерлердiң қоршаған ортаға, адамның өмiрi мен денсаулығына терiс әсер ететiн шаруашылық және өзге де қызметiн шектеу, тоқтата тұру және тоқтату туралы шешiмдердi сот тәртiбiмен күшiн жоюды талап етуге, экологиялық заңнаманы бұзу салдарынан сотқа азаматтардың өмiрiне, денсаулығына, жеке және (немесе) заңды тұлғалардың, заңды тұлғаны құрмастан дара кәсiпкерлердiң мүлкiне келтiрiлген зиянды өтеу туралы, сондай-ақ жеке және (немесе) заңды тұлғалардың, заңды тұлғаны құрмастан дара кәсiпкерлердiң, оның iшiнде белгiсiз адамдар тобының (actio popularis) қоршаған ортаны қорғау және табиғи ресурстарды пайдалану мәселелерi бойынша құқықтарын, бостандықтары мен заңды мүдделерiн қорғауға құқығы бар.  
      «Салық және бюджетке төленетiн басқа да мiндеттi төлемдер туралы (Салық кодексi)» Қазақстан Республикасы Кодексiнiң 541-бабының 8-2) тармақшасына сәйкес талапкерлер (арыз берушiлер) қоршаған ортаны қорғау және табиғи ресурстарды пайдалану мәселелерi бойынша жеке және (немесе) заңды тұлғалардың, заңды тұлғаны құрмастан дара кәсiпкерлердiң құқықтарын, бостандықтарын және заңды мүдделерiн қорғау туралы, оның iшiнде белгiленбеген тұлғалар тобының мүдделерiндегi талап қоюлар (арыздар) бойынша арыз берген кезде мемлекеттiк баж төлеуден босатылады.  
      16. Жеке және заңды тұлғалар МЭС-нiң қорытындысын (ЭК-нiң 57-бабы) сот тәртiбiмен даулауға құқылы. МЭС қорытындысын керi қайтарып алуға жол берiлмейдi, оның қорытындысының күшiн жою сот тәртiбiмен ғана жүзеге асырылады (ЭК-нiң 51-бабының 7-тармағы).  
      Мiндеттi МЭС-ке жататын объектiлердiң тiзбесi ЭК-нiң 47-бабында белгiленген. ЭК-нiң 51-бабына орай МЭС-нiң оң қорытындысынсыз қызметтi жүзеге асыру экологиялық заңнаманы бұзу болып табылады.  
      Қазақстан Республикасы Энергетика министрiнiң 2015 жылғы 16 ақпандағы № 100 бұйрығымен бекiтiлген МЭС жүргiзу қағидаларының 9 және 13-тармақтарына сәйкес сараптамаға ұсынылатын материалдар басқа құжаттармен қатар қоғамдық пiкiрдi ескеру нәтижелерiн де қамтуға тиiс. Өзге де мемлекеттiк органдар жүзеге асыратын салалық сараптамалардың қорытындылары, сондай-ақ сырттай сарапшылардың ұсынымдық сипаттағы қорытындылары ескерiледi.  
      МЭС жүзеге асырған кездегi келiспеушiлiктер келiссөздер арқылы не сот тәртiбiмен қаралады (ЭК-нiң 58-бабы). Мұндай дауларды шешкен кезде соттар экологиялық заңнаманы, Ақпаратқа кiру, шешiмдер қабылдауға жұртшылықтың қатысуы және қоршаған ортаға қатысты мәселелер бойынша сот әдiлдiгiне қол жеткiзу туралы конвенцияның (Орхус қаласы, 1998 жылғы 25 маусым, «Ақпаратқа кiру, шешiмдер қабылдауға жұртшылықтың қатысуы және қоршаған ортаға қатысты мәселелер бойынша сот әдiлдiгiне қол жеткiзу туралы конвенцияны ратификациялау туралы» 2000 жылғы 23 қазандағы № 92-II Қазақстан Республикасының Заңымен ратификацияланды, бұдан әрi – Орхус конвенциясы) ережелерiн басшылыққа алғаны жөн.  
      17. Соттарға қоршаған ортаға, халықтың өмiрi мен денсаулығына тiкелей немесе жанама әсер етуi мүмкiн болатын кез келген шаруашылық және өзге де қызмет түрлерi үшiн қоршаған ортаға әсер етудi бағалаудың (бұдан әрi – ҚОӘБ) мiндеттiлiгi белгiленгендiгi, жүргiзу сатысы мен тәртiбi ЭК-нiң 6-тарауында айқындалғаны түсiндiрiлсiн. ЭК-нiң 35 және 38-баптарына сәйкес ҚОӘБ шеңберiнде қоршаған орта, адамның өмiрi мен денсаулығы үшiн шаруашылық және өзге де қызметтiң ықтимал салдары бағаланады, қолайсыз салдарларды (табиғи экологиялық жүйелер мен табиғи ресурстардың жойылуы, жұтаңдануы, бүлiнуi және сарқылуы) алдын алу, экологиялық заңнаманың талаптарын ескере отырып, қоршаған ортаны сауықтыру жөнiндегi шаралар әзiрленедi.  
      ҚОӘБ-ны қоршаған ортаны қорғау саласындағы жұмыстарды орындауға және қызметтердi көрсетуге лицензия алған жеке және заңды тұлғалар жүзеге асырады. ҚОӘБ бойынша жұмыстарды ұйымдастыруды және қаржыландыруды жоспарланып отырған қызметтiң тапсырыс берушiсi (бастамашысы) қамтамасыз етедi.  
      Қазақстан Республикасы Қоршаған ортаны қорғау министрiнiң 2007 жылғы 7 мамырдағы № 135-ө бұйрығымен бекiтiлген Қоғамдық тыңдаулар жүргiзу қағидаларына сәйкес ҚОӘБ материалдарын талқылау жөнiндегi қоғамдық тыңдаулар ашық жиналыс не сауалнама түрiнде жүргiзiледi. Басқарушылық, шаруашылық және өзге де қызметпен белгiленген тапсырыс берушi (бастамашы) қоғамдық тыңдаулар өткiзiлетiн уақыт пен жердi жергiлiктi атқарушы органдармен келiседi және қоғамдық тыңдаулар өткiзу туралы хабарландыруды олар өткiзiлетiн жер мен уақытты көрсете отырып, бұқаралық ақпарат құралдарында жариялайды.  
      Хабарландыруды жариялау қоғамдық тыңдаулар өткiзiлетiн мерзiмге дейiн 20 күн бұрын мемлекеттiк және орыс тiлдерiнде жүзеге асырылуға тиiс.  
      ЭК-нiң 57-2-бабына сәйкес iске асырылуы қоршаған ортаға, халықтың өмiрi мен денсаулығына тiкелей әсер етуi мүмкiн жобалар бойынша және МЭС жүргiзген кезде қоғамдық тыңдаулар өткiзу мiндетi, оларды ұйымдастыру, өткiзу тәртiбi және нәтижелерiн тiркеу жергiлiктi атқарушы органдардың құзыретiне жатқызылған (ЭК-нiң 20-бабы).  
      18. ЭК-нiң 14-бабына орай қоғамдық бiрлестiктер қоршаған ортаны қорғау саласындағы қызметтi жүзеге асырған кезде ЭК-нiң 163, 164 және 165-баптарына сәйкес мемлекеттiк органдар мен ұйымдардан уақтылы, толық және дұрыс экологиялық ақпарат алуға құқылы. Экологиялық ақпарат беру «Жеке және заңды тұлғалардың өтiнiштерiн қарау тәртiбi туралы» 2007 жылғы 12 қаңтардағы № 221-III Қазақстан Республикасының Заңына және Энергетика министрiнiң 2015 жылғы 23 сәуiрдегi № 301 бұйрығымен бекiтiлген «Экологиялық ақпарат беру» мемлекеттiк көрсетiлетiн қызмет стандартына және Энергетика министрiнiң 2015 жылғы 22 мамырдағы № 369 бұйрығымен бекiтiлген «Экологиялық ақпарат беру» мемлекеттiк көрсетiлетiн қызмет регламентiне сәйкес жүзеге асырылады.  
      «Мемлекеттiк құпиялар туралы» 1999 жылғы 15 наурыздағы № 349-I Қазақстан Республикасы Заңының 17-бабына сәйкес экологияның жай-күйi туралы мәлiметтер құпияландыруға жатпайды.  
      Мемлекеттiк органдар жұртшылықтың экологиялық ақпарат беру туралы өтiнiшi бойынша оны ЭК 21-тарауының, «Ақпаратқа қол жеткiзу туралы» 2015 жылғы 16 қарашадағы № 401-V Қазақстан Республикасы Заңының және Орхусс конвенциясының 4-бабының талаптарын ескере отырып ұсынуға тиiс. Мүдделi адамдар Қазақстан Республикасы Үкiметiнiң 2016 жылғы 13 қазандағы № 589 қаулысымен бекiтiлген Мемлекеттiк экологиялық ақпарат қорын жүргiзу қағидаларына сәйкес Мемлекеттiк экологиялық ақпарат қорынан тиiстi экологиялық ақпарат алуға да құқылы.  
      19. Соттар осы санаттағы дауларды қараған кезде Орхусс конвенциясының 9-бабының ережелерi жұртшылық өкiлдерiнiң (жеке және (немесе) заңды тұлғалардың):  
      жұртшылықтың экологиялық ақпаратқа қол жеткiзуге құқығын бұзулар;  
      жұртшылықтың жоспарланып отырған шаруашылық қызмет бойынша (ҚОӘБ және МЭС рәсiмдерi шеңберiнде) шешiмдерiн қабылдау процесiне қатысу құқығын бұзулар;  
      мемлекеттiк және мемлекеттiк емес органдардың, ұйымдардың, жеке тұлғалардың экологиялық заңнаманы бұзуға байланысты шешiмдерiне, әрекеттерiне (әрекетсiздiгiне) шағым жасау бойынша қол жеткiзу туралы дауларға қолданылатындығын ескеру қажет.  
      20. АК-нiң 126, 1017-баптарының талаптарына орай (қызметтiк және коммерциялық құпия, ашылмаған ақпарат туралы) өтiнiш берушiге қондырғының қуаты, шикiзат базасы, жұмыс ауысымдарының саны, табиғатты қорғау iс-шараларын қаржыландыру және басқа да деректер туралы мәлiметтер беруден бас тартылуы мүмкiн. Мәлiметтер мен қол жеткiзу шектеулi деректерге қатысты экологиялық ақпарат алудан бас тарту мынадай заңнамалық актiлерге де: Қазақстан Республикасының Қылмыстық-процестiк кодексiне (жедел iздестiру қызметiнiң құпиясы, тергеу жүргiзу және алдын алу тергеу), «Мемлекеттiк статистика туралы» 2010 жылғы 19 наурыздағы № 257-IV (жеке және заңды тұлғаларға бастапқы статистикалық ақпараттың құпиялылығына кепiлдiктер), «Ақпараттандыру туралы» 2015 жылғы 24 қарашадағы № 418-V (жеке өмiрге қолсұқпаушылықты бұзу) Қазақстан Республикасының Заңдарына негiзделуi мүмкiн.  
      21. ЭК-нiң 288-бабына сәйкес қызмет процесiнде өндiрiс және тұтыну қалдықтары түзiлетiн жеке және (немесе) заңды тұлғалар, заңды тұлғаны құрмастан дара кәсiпкерлер, егер қалдықтармен жұмыс iстеу шартын айқындайтын заңнамада немесе шартта өзгеше көзделмесе, олар түзiлетiн кезден бастап қалдықтармен қауiпсiз жұмыс iстеу үшiн меншiк иелерi ретiнде жауапты болады. Олар экологиялық және санитариялық-эпидемиологиялық талаптарды сақтауға және қалдықтарды сақтау, кәдеге жарату, залалсыздандыру, сақтау орындарына орналастыру немесе қауiпсiз жою жөнiндегi iс-шараларды орындауға мiндеттi. Қалдықтарды қалпына келтiргенге немесе өңдегенге не көмгенге дейiн оларды қауiпсiз сақтау мерзiмдерi ЭК-нiң 288-бабының 3-тармағында айқындалған.  
      Қалдықтарды уақытша орналастыру ұғымы ЭК-нiң 1-бабының 30-1) тармақшасында берiлген. Соттар ЭК-нiң 288-бабының 3-1-тармағына сәйкес қалдықтарды уақытша орналастыру қалдықтарды орналастыру болып табылмайтындығын ескеруге тиiс. Мұндай қалдықтарды сақтау мерзiмдерiн бұзу оларды түзiлген кезден бастап орналастырылған деп тануға әкеледi.  
      Экологиялық заңнамамен қалдықтардың меншiк иелерiне қалдықтарды жинаудың орталықтандырылған жүйесiн немесе қалдықтарды жинау, кәдеге жарату, қайта өңдеу, сақтау, орналастыру немесе жою жөнiндегi операцияларды орындайтын, бiлiктiлiк талаптарына жауап беретiн субъектiлердiң қызметтерiн пайдалану мiндетi не қалдықтарды орналастыру немесе жою жөнiндегi операцияларды өз бетiмен жүзеге асыру мiндетi жүктеледi. Меншiк иесiнiң қалдықтарды мұндай субъектiлерге беруi бiр мезгiлде, егер тараптар өзге шарттармен келiсiм жасамаса, оларға қалдықтарға меншiк құқығының көшуiн бiлдiредi.  
      22. Қалдықтарды жинау, кәдеге жарату, қайта өңдеу, сақтау, орналастыру немесе жою жөнiндегi операцияларды орындайтын және бөгде тараптардан қабылданатын қалдықтарды тасымалдауды жүзеге асыратын жеке және (немесе) заңды тұлғалар, заңды тұлғаны құрмастан дара кәсiпкерлер, егер заңнамада немесе келiсiмде өзгеше көзделмесе, қалдықтардың меншiк иесiнiң қалдықтарды оларға тиесiлi көлiк құралына тиеген және оларды жеке немесе заңды тұлға, заңды тұлғаны құрмастан дара кәсiпкер қабылдап алған сәттен бастап және қалдықтарды белгiленген жерде көлiк құралынан түсiргенге дейiн олармен қауiпсiз жұмыс iстеуге жауапты болады.  
      Өндiрiс және тұтыну қалдықтарын қалдықтарды жинау, кәдеге жарату, қайта өңдеу, сақтау, орналастыру немесе жою жөнiндегi операцияларды орындауға жиынтығында құқықтары жоқ ұйымдарға берген жағдайда қоршаған ортаға эмиссия үшiн төлемақы төлеу жөнiндегi мiндет қызметiнiң нәтижесiнде осындай қалдықтар түзiлетiн адамдарға жүктеледi.  
      Өндiрiс және тұтыну қалдықтарының меншiк иелерiнiң, сол сияқты қалдықтарды жинау, тасымалдау, кәдеге жарату, қайта өңдеу, сақтау, орналастыру немесе жою жөнiндегi операцияларды орындайтын субъектiлердiң жауаптылығы әрбiр нақты жағдайда ЭК-нiң тиiстi тарауларында белгiленген тәртiппен қалдықтардың түрiне және қауiптiлiк дәрежесiне қарай айқындалады.  
      Соттар ЭК-нiң 297-бабының мағынасы бойынша жауаптылықтың көлемi мен мөлшерiне шаруашылық қызмет субъектiлерiнiң қалдықтарды кәдеге жаратуға және олардың түзiлу көлемiн азайтуға бағытталған экологиялық iс-шараларды, оның iшiнде қаржы iс-шараларын орындауы әсер ететiндiгiн ескеруi қажет.  
      23. ЭК-нiң 101-бабына сәйкес қоршаған ортаға эмиссиялар үшiн, оның iшiнде өндiрiс және тұтыну қалдықтарын орналастырғаны үшiн төлемақы Салық кодексiнiң 71-тарауында белгiленген қағидалар бойынша қоршаған ортаға эмиссиялар үшiн арнайы табиғат пайдалану тәртiбiмен белгiленедi және алынады.  
      Қоршаған ортаға эмиссиялар белгiленген тәртiппен ресiмделмеген экологиялық рұқсатсыз ластаушы заттарды жылжымалы көздерден шығаруларды қоспағанда, белгiленген нормативтерден артық қоршаған ортаға эмиссиялар ретiнде қаралады.  
      Қоршаған ортаға эмиссияларды, оның iшiнде белгiленген нормативтерден артық эмиссияларды төлеу жөнiндегi салықтық мiндеттемелердi орындау табиғат пайдаланушыны қоршаған ортаға келтiрiлген залалды өтеуден босатпайды (ЭК-нiң 101-бабының 5-тармағы).  
      24. Қоршаған ортаға келтiрiлген залалды экономикалық бағалауды анықтаған кезде соттар ЭК-нiң 108-бабының 1-тармағына сәйкес қоршаған ортаны қалпына келтiру жөнiндегi шығындардың құндық мәнiн және табиғи ресурстардың тұтыну қасиеттерiн негiзге алуы тиiс.  
      Атмосфералық ауаны және су, жер ресурстарын ластаудан, сондай-ақ өндiрiс және тұтыну қалдықтарын орналастырудан келген залалды экономикалық бағалау келтiрiлген залалды толық жою қоршаған ортаны қалпына келтiру жөнiндегi iс-шаралар арқылы мүмкiн-мүмкiн емес екендiгiне қарай ЭК-нiң 108, 109 және 110-баптарына, Қазақстан Республикасы Үкiметiнiң 2007 жылғы 27 маусымдағы № 535 қаулысымен бекiтiлген Қоршаған ортаны ластаудан келтiрiлген залалды экономикалық бағалау ережесiне (бұдан — әрi Залалды бағалау ережесi) және басқа да құқықтық актiлерге сәйкес тура немесе жанама әдiстермен айқындалады (ЭК-нiң 108-бабының 3-тармағы).  
      Қоршаған ортаға және халықтың денсаулығына, жеке және (немесе) заңды тұлғалардың, заңды тұлғаны құрмастан дара кәсiпкерлердiң мүлкiне, мемлекетке келтiрiлген залалды құндық бағалауды айқындаған кезде, сондай-ақ тараптар берген есептемелердi тексеру үшiн соттар Залалды бағалау ережесiндегi әрбiр қоршаған ортаның объектiсiне қатысты белгiленген нормативтер мен таксаларды қолдануға тиiс. Егер залалды есептеу тәртiбi арнайы нормативтiк құқықтық актiмен реттелмесе, оның мөлшерi келтiрiлген залалды, оның iшiнде жiберiлген пайданы ескере отырып, қоршаған ортаның бүлiнген жай-күйiн қалпына келтiруге арналған iс жүзiндегi шығындар бойынша айқындалады.  
      Атап айтқанда, кең таралған пайдалы қазбаларды (құм, қиыршық тас, саз және басқалары, бұдан әрi – КТҚ) өз еркiмен өңдеуден келген залалды экономикалық бағалау өңделген пайдалы қазбалар және (немесе) олардан алынып өндiрiлген тауар өнiмi құнының он еселенген мөлшерiнде айқындалады.  
      Берiлген есептемелердiң дұрыстығына күмән туындаған жағдайда не тараптардың бiрi қарсылық бiлдiрген кезде сот қайшылықтарды тексеру және жою мақсатында Қазақстан Республикасы Азаматтық процестiк кодексiнiң (бұдан әрi – АПК) 77 және 82-баптарына сәйкес маманды тартуға немесе тиiстi сот сараптамасын тағайындауға құқылы.  
      Табиғат пайдаланушы тиiстi рұқсатсыз келтiрген залалды бағалау есептемесi Залалды бағалау ережесiнiң тиiстi коэффициентiн қолданып, әрбiр ластану көзi бойынша жеке-жеке жүргiзiлуге тиiс.  
      Залалды бағалау ережесiне сәйкес ластаушы заттардың шығарындыларының (төгiндiлерiнiң) белгiленген нормативтерiнен асуы туралы куәландыратын құралмен өлшеу мен талдаулардың нәтижелерi мемлекеттiк экологиялық қадағалау барысында жүргiзiлген соңғы тексеруден бастап ескiру мерзiмi аяқталғанға дейiнгi кезеңге қолданылады.  
      Залалды бағалау есептемесi азаматтық сот iсiн жүргiзу тәртiбiмен жеке шағым жасалуға жатпайтындығын ескерген жөн, себебi есептеме АПК-нiң 7-тарауында көзделген тәртiппен iс бойынша басқа да дәлелдемелердiң жиынтығымен бағалануға жататын дәлелдеме болып табылады.  
      25. Залалды экономикалық бағалаудың тура әдiсi iс жүзiндегi шығындарды және қоршаған ортаны қалпына келтiру, жұтаңданған табиғи ресурстардың орнын толтыру және тiрi организмдердi сауықтыру үшiн қажеттi неғұрлым тиiмдi инженерлiк, ұйымдық-техникалық және технологиялық iс-шаралар ескерiле отырып айқындалады.  
      Қажеттi материалдарды жинауды және талдауды, келтiрiлген залалды экономикалық бағалауды белгiлеудi қоршаған ортаны қорғау саласындағы уәкiлеттi органның лауазымды адамдары залал келтiру фактiсi анықталған күннен бастап бiр ай мерзiмде өткiзедi. Қоршаған ортаға залал келтiрген адам қоршаған ортаны қалпына келтiру жөнiндегi нақты iс-шараларды және оларды өткiзу мерзiмдерiн көрсетiп, кепiлдеме хат ұсынуға мiндеттi. Залалдың салдарларын жою жөнiндегi шараларды бағалау олардың нарықтық құны бойынша немесе қоршаған ортаны қорғау саласында тәуелсiз сараптама жүргiзуге уәкiлеттi тәуелсiз сараптама қорытындысын ескере отырып айқындалады.  
      ЭК-нiң 110-бабының және Залалды бағалау ережесiнiң 4-тармағының мағынасы бойынша келтiрiлген залалды қоршаған ортаны қалпына келтiру жөнiндегi iс-шаралар арқылы толық жоюды жүзеге асыру мүмкiндiгiн анықтаған кезде соттар қоршаған ортаны ластау салдарларын жою жөнiнде және қоршаған ортаны ластаудың және оған кез келген өзге нысандарда залал келтiрудiң алдын алу жөнiндегi мiндеттi превентивтi шараларды дереу қабылдау мақсатында залалды экономикалық бағалаудың тек тура әдiсiн ғана назарға алуға тиiс.  
      Соттарға қоршаған ортаға келтiрiлген залалды экономикалық бағалау тура әдiспен айқындалатын дау бойынша iстi сот талқылауына дайындау сатысында тараптарға ЭК-нiң 322-бабының ережелерiн түсiндiру қажет, оған сәйкес тараптардың келiсiмiмен соттың шешiмi бойынша зиян ерiктi түрде, заттай нысанда жауапкерге қоршаған ортаны қалпына келтiру жөнiндегi мiндеттi жүктеу арқылы өтелуi мүмкiн.  
      Залалды экономикалық бағалаудың жанама әдiсi залалды экономикалық бағалаудың тура әдiсi қолданылуы мүмкiн емес жағдайларда: атмосфералық ауаны, су ресурстарын ластау, сондай-ақ өндiрiс және тұтыну қалдықтарын, оның iшiнде радиоактивтi қалдықтарды белгiленген нормативтерден артық орналастыру және табиғи ресурстарды нормативтен артық алып қою кезiнде қолданылады. Сонымен, зиянды заттар бар ағынды сулардың өзенге құйылуы қоршаған ортаға келтiрiлген залалды бағалаудың жанама әдiсiн қолдануды, ал мұндай сулардың су қоймасына iргелес жергiлiктi жерге түсуi тура әдiстi болжайды.  
      Залалды жанама әдiспен экономикалық бағалау ЭК-нiң 110-бабының 2-тармағында белгiленген тәртiппен айқындалады және қоршаған ортаға iс жүзiндегi әсер мен белгiленген норматив арасындағы айырмаға, сондай-ақ қоршаған ортаға эмиссиялар үшiн төлемақы мөлшерлемелерiне, экологиялық қауiпсiздiк және экологиялық қатер деңгейлерiне негiзделедi.  
      26. Табиғат пайдаланушының мiндеттi экологиялық төлемдердi төлеуден, қоршаған ортаға келтiрiлген залал үшiн жауаптылықтан жалтарғаны үшiн жауаптылығының аражiгiн қатаң ажырату қажеттiлiгiне соттар назар аударсын.  
      Жеке тұлғалардың өмiрi мен денсаулығына зиян, жеке және (немесе) заңды тұлғалардың, заңды тұлғаны құрмастан дара кәсiпкерлердiң мүлкiне, мемлекетке не қоршаған ортаға залал келтiрген адам келтiрiлген зиянды немесе залалды ерiктi түрде немесе сот шешiмi бойынша жоюға не оларды құндық нысанда зиян немесе залал келтiру кезiнде орын алған жай-күйге дейiн жеке меншiк немесе сақтандыру қаражатының есебiнен толтыруға, табиғи ресурстардың өсiмiн молайту жөнiндегi, талапкерге жiберiп алған пайданы қоса алғанда, залалды өтеу жөнiндегi iс-шараларды орындауға не ақша қаражаттарын мемлекеттiк бюджетке немесе жәбiрленген адамға тiкелей аудару арқылы өтеуге құқылы. Жеке адамның өмiрi мен денсаулығына келтiрiлген зиян толық көлемде, жәбiрленушiнiң еңбекке қабiлетiн жоғалту дәрежесiн, оны емдеуге және денсаулығын қалпына келтiруге жұмсалатын шығындарды, науқасты күту жөнiндегi шығындарды, өзге де шығыстар мен ысыраптарды ескере отырып өтеледi. Сонымен, Радиациялық қауiпсiздiк туралы заңның 21-бабының 1-тармағында заңнамаға сәйкес азаматтардың иондаушы сәулелендiрудiң белгiленген шегiнен тыс немесе радиациялық авария салдарынан сәуле алуға байланысты өз өмiрi мен денсаулығына келтiрiлген зиянның орны толтырылуына және мүлiктiк залалдардың орны толтырылуына құқығы көзделген.  
      Егер қоршаған ортаға залал келтiрген кiнәлi адам табиғи ортаны залал келтiрiлген кезде орын алған жағдайға дейiн заттай нысанда қалпына келтiру жөнiндегi сот актiсiн орындай алмаса, жойылғанның не бүлiнгеннiң орнына бағасы тең табиғи ресурсты ұсына алмаса не ақшалай нысанда оның орнын толтыра алмаса, онда шешiм шығарған сот немесе шешiмдi орындау жерi бойынша сот АПК-нiң 246-бабының тәртiбiмен өндiрiп алушысы мемлекет болып табылатын атқарушылық iс жүргiзулер бойынша мемлекеттiк сот орындаушысының өтiнiшхаты бойынша және (немесе) атқарушылық iс жүргiзудегi тараптардың арызы бойынша оны орындау тәсiлi мен тәртiбiн өзгерте алады.  
      27. Соттарға қоршаған ортаны қорғау саласындағы уәкiлеттi органның, қоршаған ортаны қорғау, табиғи ресурстарды қорғау, олардың өсiмiн молайту және пайдалану саласындағы арнайы уәкiлеттi органдардың, сондай-ақ жергiлiктi өкiлдi және (немесе) атқарушы органдардың, жергiлiктi өзiн-өзi басқару органдарының лауазымды адамдарының экологиялық заңнамаға, оның iшiнде белгiсiз адамдар тобының мүдделерiн қорғауға байланысты мәселелер бойынша шешiмдерiне, әрекеттерiне (әрекетсiздiгiне) мемлекеттiк органдардың өз құзыретi шегiнде, заңды тұлғалардың, сондай-ақ заңды тұлғаны құрмастан дара кәсiпкерлердiң, прокурордың шағым жасауы туралы iстер, АПК-нiң 27-бабының төртiншi бөлiгiнде және 28-бабының 2) тармақшасында көзделген жағдайларды қоспағанда, АПК-нiң 292-бабының екiншi бөлiгiнде көзделген жағдайларда мамандандырылған ауданаралық экономикалық соттардың соттылығына жататындығы түсiндiрiлсiн.  
      Егер жүргiзiлген бақылау нәтижелерi бойынша әкiмшiлiк құқық бұзушылық туралы хаттама жасалмаса, экологиялық заңнаманы бұзушылықтарды жою туралы нұсқама АПК-нiң 29-тарауының тәртiбiмен шағым жасалуға жатады.  
      ЭК-нiң 126-бабына сәйкес лауазымды адамдардың шешiмiне, әрекеттерiне (әрекетсiздiгiне) шағым жасауға байланысты мәселелердi сотқа дейiн реттеу тәртiбiн мiндеттi түрде сақтау туралы талап мемлекеттiк экологиялық бақылауды жүзеге асыратын лауазымды адамдардың шешiмдерiне, әрекетiне (әрекетсiздiгiне) ғана қолданылады.  
      Егер талапкер (АПК-нiң 29-тарау тәртiбiмен өтiнiш берушi) осы санат үшiн заңда белгiленген дауды сотқа дейiн реттеу тәртiбiн сақтамаса және осы тәртiптi қолдану мүмкiндiгi жоғалмаса, онда АПК-нiң 152-бабының бiрiншi бөлiгiнiң 1) тармақшасына сәйкес судья талап қою өтiнiшiн қайтарады.  
      Талап қою өтiнiшi қате қабылданған жағдайда, ол АПК-нiң 279-бабы 1) тармақшасының негiзiнде қараусыз қалдыруға жатады.  
      28. Соттарға экологиялық дау деп шаруашылық, басқарушылық және өзге қызмет, оның iшiнде объектiлердi орналастыру процесiнде қоршаған ортаны қорғауға байланысты қабылданған және жүзеге асырылатын шешiмдер мен iс-шараларды бағалау, мемлекеттiк экологиялық сараптама қорытындылары, кәсiпорындардың қызметiн тоқтата тұруға (шектеуге) немесе тоқтату, қоршаған ортаға эмиссиялар үшiн төлемақы мөлшерi, экологиялық заңнаманы бұзу салдарынан адамның денсаулығы жөнiндегi, қоршаған ортаға келтiрiлген зиянды өтеу туралы даулар болып табылатыны түсiндiрiлсiн.  
      ЭК-нiң 46-тарауының нормаларына сәйкес экологиялық құқықтық қатынастар субъектiлерiнiң арасындағы экологиялық даулар келiссөздер арқылы, оның iшiнде сарапшыларды тарта отырып не тараптар бұрын келiскен дауларды шешу рәсiмiне сәйкес шешiлуi мүмкiн. Сонымен, жер қойнауын пайдалану саласындағы келiсiмшартты орындауға, өзгертуге немесе тоқтатуға байланысты даулар келiссөздер арқылы шешiлуi мүмкiн (Жер қойнауы туралы заңның 128-бабы). Тараптар келiскен дауларды шешу рәсiмi дауды шарттың талаптарына, заңнамалық актiлерiне не халықаралық шарттың талаптарына сәйкес шешу мүмкiндiгiн бiлдiредi.  
      Дауларды заңды тұлғалардың және заңды тұлға құрмастан кәсiпкерлiк қызметтi жүзеге асыратын жеке тұлғалардың қатысуымен шешкен кезде соттар талапкерден дауды реттеудiң сотқа дейiнгi тәртiбiн сақтау дәлелдемесiн талап етуi тиiс.  
      Шешiмнiң уәждеу бөлiгiнде соттар мiндеттi түрде табиғат пайдаланушыға ЭК-нi орындамауды құқық бұзушылық деп тану үшiн негiз болған тиiстi нормаларында жүктелген нақты мiндеттi көрсете отырып, қолданыстағы заңнаманың нормаларына сiлтемелер жасаған жөн.  
      Соттарға залалды өтеу туралы талап қоюларды қанағаттандырған кезде шешiмнiң қарар бөлiгiнде табиғат пайдаланушылардан мұнай секторы ұйымдарының зиянды өтеу туралы талап қоюлары бойынша алынған, Қазақстан Республикасының Ұлттық қорына есепке алынуға жататын қаражатты қоспағанда, залал сомасын мемлекет кiрiсiне өндiрiп алуға не залал сомасын республикалық бюджетке өндiрiп алуға эмиссия көзiнiң орналасқан жерi бойынша салық басқармаларының деректемелерiн көрсету қажеттiгi түсiндiрiлсiн.  
      29. Жеке тұлғалардың және (немесе) қоғамдық бiрлестiктердiң жеке және (немесе) заңды тұлғалардың, заңды тұлғаны құрмастан дара кәсiпкерлердiң қоршаған ортаға, адамның өмiрi мен денсаулығына терiс әсер ететiн шаруашылық және өзге де қызметiн шектеу, тоқтата тұру және тоқтату туралы талап қоюларын қараған кезде, ең алдымен, қоршаған ортаға, адамның өмiрi мен денсаулығына терiс әсер ету фактiсiн белгiлеу осындай талаптарды қанағаттандыру үшiн негiз болып табылады.  
      Экологиялық зиянды қызметтi шектеу, тоқтата тұру және тоқтату туралы талап қоюларды қанағаттандыру туралы шешiм қабылдай отырып, соттар терiс әсер етудi тоқтату объектiнi жабудың нәтижесiнде ғана емес, сол сияқты жауапкер экологиялық заңнама талаптарының бұзылуын жоюға мерзiмдi мiндеттi түрде көрсете отырып, жауапкерге зиянды әсер көзiн жоюға: жөндеу жүргiзуге, қайта құруға, жаңа тазарту құрылыстарын орнатуға, жаңа өндiрiс технологияларын енгiзуге, табиғат пайдалану шарттарын өзгертуге және тағы сол сияқтыға бағытталған iс-қимыл жасау мiндетiн жүктеу арқылы мүмкiн екендiгiн назарға алуға тиiс.  
      30. Егер iсте бар дәлелдемелер жауапкердi экологиялық құқық бұзушылық жасағаны үшiн мүлiктiк жауаптылыққа тарту үшiн негiздер мен шарттардың бар екендiгi туралы куәландырса, тәртiп бұзушы зиянды ерiктi түрде толық көлемде өтеген жағдайларды қоспағанда, сот талапкердiң талап қоюдан және қоршаған орта объектiлерiн пайдаланғаны үшiн төлемдердi мәжбүрлi түрде алуға байланысты iстер бойынша бас тартуын қабылдамайды.  
      Соттардың назары қолданыстағы экологиялық заңнама қоршаған орта объектiсiне пайдаланғаны үшiн төленуге тиiстi төлемдердiң мөлшерiн азайту мүмкiндiгiн көздемейтiндiгiне аударылсын.  
      АПК-нiң 29-тарауының қағидалары бойынша ерекше талап қою өндiрiсi тәртiбiмен қаралатын даулар тараптардың татуласу келiсiмiн немесе тараптардың дауды (жанжалды) медиация тәртiбiмен реттеу туралы келiсiм не дауды партисипативтiк рәсiм тәртiбiмен реттеу туралы келiсiм жасасуына байланысты тоқтатылуға жатпайды.  
      31. Соттар экологиялық заңнаманың бұзылуына ықпал ететiн мән-жайларды егжей-тегжейлi зерттеуге және АПК-нiң 270-бабында көзделген тәртiппен тиiстi жеке ұйғарымдарды қабылдауға тиiс.  
      32. Осы нормативтiк құқықтық актiнiң қабылдануына байланысты «Соттардың қоршаған ортаны қорғау туралы заңнаманы қолдану практикасы туралы» Қазақстан Республикасы Жоғарғы Сотының 2000 жылғы 22 желтоқсандағы № 16 нормативтiк қаулысының күшi жойылды деп танылсын.  
      33. Қазақстан Республикасы Конституциясының 4-бабына сәйкес осы нормативтiк қаулы қолданыстағы құқық құрамына енгiзiледi, жалпыға бiрдей мiндеттi болып табылады және алғаш рет ресми жарияланған күнiнен бастап қолданысқа енгiзiледi.

*Қазақстан Республикасы*  
*Жоғарғы Сотының*  
*Төрағасы                              Қ.МАМИ*

*Қазақстан Республикасы*  
*Жоғарғы Сотының cудьясы,*  
*жалпы отырыс хатшысы                  Қ.ШАУХАРОВ*